CELEX: 
Language: ro
Date: 2017-06-12 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) nr. 600/2014 al Parlamentului European și al Consiliului în ceea ce privește exceptarea anumitor bănci centrale din țări terțe, în cadrul aplicării politicilor monetare, de schimb valutar și de stabilitate financiară ale acestora, de la cerințele de transparență pretranzacționare și posttranzacționare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               1.1.Context general și obiective
            
            
               Regulamentul (UE) nr. 600/2014
                  1
                (denumit în general „MiFIR”) urmează să se aplice de la 3 ianuarie 2018 și să înlocuiască, împreună cu Directiva 2014/65/UE
                  2
                („MiFID II”), Directiva 2004/39/CE
                  3
                (MiFID I). MiFIR și MiFID II oferă un cadru juridic actualizat și armonizat care reglementează, printre altele, cerințele aplicabile firmelor de investiții, locurilor de tranzacționare, furnizorilor de servicii de raportare de date, precum și firmelor din țări terțe care furnizează servicii de investiții sau desfășoară activități de investiții în Uniune. 
            
            
               MiFIR și MiFID II vizează sporirea eficienței, a rezilienței și a integrității piețelor financiare, în special prin:
            
            
               obținerea unui grad mai mare de transparență, prin introducerea unui regim de transparență pretranzacționare și posttranzacționare pentru instrumentele care nu sunt capitaluri proprii și prin consolidarea și extinderea actualului regim de transparență privind tranzacțiile cu capitaluri proprii;
            
            
               dirijarea unui volum mai mare de tranzacții către locurile reglementate, prin crearea unei noi categorii de platforme pentru tranzacționarea instrumentelor financiare derivate și a obligațiunilor - sistemele organizate de tranzacționare - precum și prin instituirea unei obligații de tranzacționare a acțiunilor în locurile reglementate;
            
            
               îndeplinirea angajamentelor Uniunii în cadrul G20 în ceea ce privește instrumentele financiare derivate prin tranzacționarea obligatorie a instrumentelor financiare derivate în locurile de tranzacționare reglementate, introducerea unor limite privind pozițiile și a unor cerințe de raportare pentru instrumentele financiare derivate pe mărfuri, extinderea definiției firmelor de investiții pentru a include și firmele care tranzacționează instrumente financiare derivate pe mărfuri ca activitate financiară;
            
            
               facilitarea accesului la capital pentru IMM-uri prin introducerea etichetei „piață de creștere pentru IMM-uri”;
            
            
               consolidarea protecției investitorilor prin îmbunătățirea normelor privind stimulentele, interzicerea stimulentelor pentru consultanța independentă și noi norme de guvernanță privind produsele;
            
            
               adaptarea la evoluțiile tehnologice printr-o reglementare a tranzacționării de înaltă frecvență și prin impunerea unor cerințe locurilor de tranzacționare și firmelor care utilizează tranzacționarea de înaltă frecvență;
            
            
               introducerea unor dispoziții privind accesul nediscriminatoriu la servicii de tranzacționare și de posttranzacționare cu instrumente financiare, în special pentru instrumentele financiare derivate tranzacționate la bursă; 
            
            
               consolidarea și armonizarea sancțiunilor și asigurarea unei cooperări eficace între autoritățile competente relevante.
            
            
               În fine, principalul obiectiv al pachetului de reglementare MiFID II/MiFIR este de a asigura condiții de concurență echitabile pe piețele financiare și de a permite piețelor să funcționeze în beneficiul economiei, sprijinind crearea de locuri de muncă și creșterea economică.
            
            
               Prezentul regulamentul delegat al Comisiei are ca scop să precizeze lista băncilor centrale din țări terțe ale căror contrapărți sunt exceptate de la aplicarea cerințelor de transparență pretranzacționare și posttranzacționare pentru instrumentele care nu sunt capitaluri proprii, în cadrul aplicării politicilor monetare, de schimb valutar și de stabilitate financiară ale acestora.
            
            
               1.2.Cadrul juridic și elementele juridice
            
            
               Pentru a preciza cerințele prevăzute în MiFIR, Comisia este împuternicită să adopte acte delegate în conformitate cu articolul 290 din Tratatul privind funcționarea Uniunii Europene („TFUE”) și să specifice prin intermediul acestora anumite elemente în cazul cărora colegiuitorii au considerat necesar să acorde împuterniciri Comisiei Europene în legătură cu exceptarea de la cerințele de transparență pretranzacționare și posttranzacționare acordată în temeiul MiFIR băncilor centrale din țări terțe cu privire la tranzacțiile încheiate în aplicarea politicii monetare, de schimb valutar sau de gestionare a datoriei publice.
            
            
               2.CONSULTĂRI PREALABILE ADOPTĂRII ACTULUI
            
            
               Comisia Europeană și-a bazat constatările și concluziile pe studiul extern realizat de Centrul de Studii Politice Europene (CEPS) și de Universitatea din Bologna intitulat „Exemptions for third-country central banks and other entities under the Market Abuse Regulation (MAR) and the market in Financial Instrument Regulation (MiFIR)” [„Exceptări pentru băncile centrale din țări terțe și alte entități în conformitate cu regulamentul privind abuzul de piață (MAR) și regulamentul privind piețele instrumentelor financiare (MiFIR)”]. Studiul are la bază o anchetă efectuată cu ajutorul unui chestionar adresat băncilor centrale din țări terțe. Acesta cuprinde o analiză a regimului juridic al băncilor centrale din țările terțe în ceea ce privește transparența pretranzacționare și posttranzacționare, transparența cadrului lor operațional și gradul în care desfășoară activități de tranzacționare în cadrul Uniunii. Proiectul de act delegat a fost publicat în vederea unei consultări de feedback cu durata de 4 săptămâni, care s-a încheiat la 4 mai 2017. În cadrul consultării publice nu au fost transmise observații.
            
         
         
            
               3.ELEMENTELE JURIDICE ALE ACTULUI DELEGAT
            
            
               Articolul 1 alineatul (6) din Regulamentul (UE) nr. 600/2014 cuprinde o exceptare de la cerințele de transparență pretranzacționare și posttranzacționare pentru tranzacțiile în care contrapartea este unul dintre membrii Sistemului European al Băncilor Centrale (SEBC), în care tranzacțiile în cauză sunt efectuate în cadrul aplicării politicii monetare, de schimb valutar sau de stabilitate financiară pe care membrul SEBC în cauză este autorizat prin lege să o aplice și în care membrul respectiv și-a informat în prealabil contrapartea cu privire la exceptarea tranzacției respective. 
            
            
               În conformitate cu articolul 1 alineatul (9) din Regulamentul (UE) nr. 600/2014, Comisia este împuternicită să adopte acte delegate pentru a extinde această derogare la anumite bănci centrale din țări terțe. 
            
            
               Prezentul regulament delegat pune în aplicare împuternicirea acordată prin Regulamentul (UE) nr. 600/2014 care are drept obiect precizarea băncilor centrale din țări terțe care beneficiază de derogarea acordată membrilor SEBC prin articolul 6 alineatul (1) din regulamentul (UE) nr. 600/2014.
            
            
               REGULAMENTUL DELEGAT (UE) …/… AL COMISIEI
            
            
               din 12.6.2017
            
            
               de completare a Regulamentului (UE) nr. 600/2014 al Parlamentului European și al Consiliului în ceea ce privește exceptarea anumitor bănci centrale din țări terțe, în cadrul aplicării politicilor monetare, de schimb valutar și de stabilitate financiară ale acestora, de la cerințele de transparență pretranzacționare și posttranzacționare 
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012
                  4
               , în special articolul 1 alineatul (9),
            
            
               întrucât:
            
            
               (1)Tranzacțiile la care membrii Sistemului European al Băncilor Centrale (SEBC) sunt contrapărți sunt exceptate de la aplicarea cerințelor de transparență în tranzacționare în conformitate cu articolul 1 alineatul (6) din Regulamentul (UE) nr. 600/2014 în măsura în care aceste tranzacții sunt efectuate în vederea aplicării politicii monetare, de schimb valutar sau de stabilitate financiară.
            
            
               (2)O astfel de exceptare de la domeniul de aplicare al Regulamentului (UE) nr. 600/2014 poate fi extinsă, în conformitate cu articolul 1 alineatul (9) din Regulamentul (UE) nr. 600/2014, dacă sunt îndeplinite cerințele relevante, la bănci centrale din țări terțe și la Banca Reglementelor Internaționale, care, în sensul acestei exceptări, este considerată similară cu o bancă centrală dintr-o țară terță conform articolului 1 alineatul (9) din Regulamentul (UE) nr. 600/2014. În acest sens, Comisia a întocmit și a prezentat Parlamentului European și Consiliului un raport în care a evaluat regimul internațional aplicabil băncilor centrale din țări terțe. Raportul a inclus o analiză a regimului aplicabil băncilor centrale, inclusiv membrilor SEBC, în conformitate cu cadrul legislativ al țărilor terțe, precum și impactul potențial pe care l-ar avea cerințele de reglementare din Uniune referitoare la dezvăluirea informațiilor asupra tranzacțiilor efectuate de băncile centrale din țări terțe. În ceea ce privește analiza, concluzia raportului a fost că este necesară exceptarea unui număr de bănci centrale din țări terțe de la obligațiile de transparență în tranzacționare impuse prin Regulamentul (UE) nr. 600/2014 și, deci, că este oportună extinderea exceptării la băncile centrale din țările terțe respective.
            
            
               (3)Lista băncilor centrale din țări terțe care beneficiază de exceptarea prevăzută în prezentul regulament ar trebui să fie revizuită, după cum se consideră adecvat, inclusiv în vederea extinderii, după caz, a exceptărilor și la alte bănci centrale din țări terțe care încă nu au fost incluse în listă sau în vederea eliminării acestor entități publice de pe listă.
            
            
               (4)Măsurile prevăzute de prezentul regulament sunt conforme cu avizul Grupului de experți al Comitetului european pentru valori mobiliare,
            
            
               ADOPTĂ PREZENTUL REGULAMENT:
            
            
               Articolul 1
            
            
               Băncile centrale din țări terțe care beneficiază de exceptare
            
            
               [Articolul 1 alineatul (9) din Regulamentul (UE) nr. 600/2014]
            
         
         
            
               Articolul 1 alineatele (6) și (7) din Regulamentul (UE) nr. 600/2014 se aplică Băncii Reglementelor Internaționale și băncilor centrale din țările terțe menționate în anexa 1 la prezentul regulament. 
            
            
               Articolul 2
            
            
               Intrarea în vigoare
               
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 12.6.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
               
               
                  
                     (2)
                  Directiva 2014/65/UE a Parlamentului European și al Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014).
               
               
                  
                     (3)
                  Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, 30.4.2004, p. 1).
               
               
                  
                     (4)
                  JO L 173, 12.6.2014, p. 84.
               
            
      
    ---documentbreak--- 
      
         
         
            
               ANEXĂ
            
            
               1.Australia:
            
            
               –Banca de Rezerve a Australiei;
            
            
               2.Brazilia:
            
            
               –Banca Centrală a Braziliei;
            
            
               3.Canada:
            
            
               –Banca Canadei;
            
            
               4.RAS Hong Kong:
            
            
               –Autoritatea monetară a Hong Kong-ului;
            
            
               5.India:
            
            
               –Banca de Rezerve a Indiei;
            
            
               6.Japonia:
            
            
               –Banca Japoniei;
            
            
               7.Mexic:
            
            
               –Banca Mexicului;
            
            
               8.Republica Coreea:
            
            
               –Banca Coreei;
            
            
               9.Singapore:
            
            
               –Autoritatea monetară a Singapore;
            
         
         
            
               10.Elveția:
            
            
               –Banca Națională a Elveției;
            
            
               11.Turcia:
            
            
               –Banca Centrală a Republicii Turcia;
            
            
               12.Statele Unite ale Americii:
            
            
               –
                     Sistemul de rezerve federale;
            
            
               13.Banca Reglementelor Internaționale.